ดาวโจนส์,น้ำมันปิดลบ/ทองคำร่วงแรงกว่า27ดอลลาร์
หุ้นดาวโจนส์ปิดลบ 104.41 จุด ด้านราคาน้ำมันลง 1.01 ดอลลาร์ ขณะที่ ทองคำร่วงแรง 27.60 ดอลลาร์
31 มี.ค. 2564

ดัชนีเฉลี่ยอุตสาหกรรมดาวโจนส์ปิดที่ 33,066.96 จุด ลดลง 104.41 จุด หรือ -0.31% ดัชนี เอสแอนด์พี 500 ปิดที่ 3,958.55 จุด ลดลง 12.54 จุด หรือ -0.32% ดัชนีแนสแดค ปิดที่ 13,045.40 จุด ลดลง 14.25 จุด หรือ -0.11%
ดัชนีดาวโจนส์ตลาดหุ้นนิวยอร์กปิดลบเมื่อวันที่ 30 มี.ค. นักลงทุนเทขายหุ้นกลุ่มเทคโนโลยี หลังจากอัตราผลตอบแทนพันธบัตรรัฐบาลสหรัฐอายุ 10 ปีพุ่งแตะระดับสูงสุดในรอบ 14 เดือน
สัญญาน้ำมันดิบเวสต์เทกซัส อินเตอร์มีเดียต หรือ ไลต์สวีตครูด งวดส่งมอบเดือนพฤษภาคม ลดลง 1.01 ดอลลาร์ ปิดที่ 60.55 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนพฤษภาคม ลดลง 84 เซนต์ ปิดที่ 64.14 ดอลลาร์ต่อบาร์เรล
สัญญาน้ำมันดิบเวสต์เท็กซัส ตลาดนิวยอร์กปิดลบ หลังมีรายงานว่า การสัญจรในคลองสุเอซเริ่มกลับสู่ภาวะปกติ ภายหลังจากปฏิบัติการกู้เรือ Ever Given ประสบความสำเร็จ นอกจากนี้ การแข็งค่าของสกุลเงินดอลลาร์ยังสร้างแรงกดดันต่อราคาน้ำมัน
ราคาทองคำตลาดโคเม็กซ์ งวดส่งมอบเดือนเมษายน ลดลง 27.60 ดอลลาร์ ปิดที่ 1,686.90 ดอลลาร์ต่อออนซ์